এইভাবে সন্ধ্যার সঙ্গে তার বাবার যোগসূত্র ছিঁড়ে যায় — সে আর কখনো তার বাবার কোন খবর পায় নি। যে রাতে সন্ধ্যা পাচার হয়ে যায় তার পরের দিনই ক্যাম্পে কলেরা লেগে যায়। শ্রী বসু সকালেই তাতে আক্রান্ত হয়েছিলেন। আর যেহেতু অসুখের তীব্রতা খুব বেশি ছিল সূর্য মাথার ওপর ওঠবার আগেই তিনি মারা যান। ক্যাম্পের আরও অনেক বাসিন্দাও তাকে সঙ্গ দেয় - অর্থাৎ মারা পড়ে। সেসব মৃতদেহ সরিয়ে ফেলার কাজে কর্তৃপক্ষ অত্যন্ত তৎপরতা দেখায় এবং খুব তাড়াতাড়িই বেশ কয়েকজন মুদ্দফরাস সেখানে চলে আসে। নিধিরাম নামে একটি ডোম রামমোহন বসুর মৃতদেহ নিয়ে গিয়েছিল — সরকারি দপ্তরের খাতায় তার নাম ছিল নিধি দাস। মৃতের ধুতির খুঁটের স্ফীততা তার নজরে আসে এবং সে সকলের অগোচরে অসামান্য ক্ষীপ্রতায় সেই খুঁট খুলে নিজের খাকী রঙের সরকারের দেওয়া হাফ প্যান্টের পকেটে সেই টাকা ভরে ফেলে। পরের দিন সকালে সে কাজ থেকে ছুটি নিয়ে সোজা নিজের গ্রামে চলে যায়। তার বাপ বাস্তুভিটে বাঁধা দিয়ে মহাজনের কাছ থেকে পঞ্চাশ টাকা ধার নিয়েছিল নিজের মদের খরচা যোগাতে। টাকাটা পেয়ে ওর বাপ নিজের যকৃৎকে মদে ডুবিয়ে দিয়েছিল আর কিছু দিনের মধ্যেই মারা পড়েছিল। নিধি দাস সেই ধার শুধবার জন্যে মহাজনের কাছে চলে যায় আর তখন জানতে পারে যে ঐ টাকা বেড়ে বেড়ে এখন হয়ে দাঁড়িয়েছে দুশো বাষট্টি টাকা চার আনা। তাতে নিধি খুবই অবাক হয়ে গেলে মহাজন একটা লাল রঙের বাঁধানো মোটা এবং ভারী খাতা খুলে তার বাবার নাম লেখা পাতাটা বার করে আর অত্যন্ত জটিল এবং দুরূহ একটা হিসেব তাকে দেখায়। সেই হিসেবের গোলকধাঁধার মধ্যে ঢোকার অর্থহীন চেষ্টা না করে নিধি টাকাটা বার করে দেয় আর জমি-বাড়ির দলিলটা ফেরৎ চায়। মহাজন খুব দুঃখিতভাবে টাকাটা নেয় আর সে পাতাটার ওপর লাল কালি দিয়ে বড় বড় করে লেখে - ধার শোধ। তারপর ঘরের ভেতরের সিন্দুক খুলে দলিলটা বার করে নিধিকে দেয়। খাতার সে পাতায় লেখে — জমি-বাড়ির দলিল বুঝিয়া পাইলাম। তার নিচে নিধিকে দিয়ে সই করিয়ে নেয়। নিধি সই এর নিচে তারিখটাও লিখে দেয় কারণ এ পর্যন্ত মাস মাইনে নেয়ার সময় সে বরাবর এভাবেই সই করেছে। নিধি চলে যাবার পরে মহাজন স্থানীয় পুলিস চৌকিতে যায় আর চৌকির ভারপ্রাপ্ত জমাদারকে নিধির হঠাৎ বড়লোক হয়ে যাওয়ার গল্প শুনিয়ে আসে। জমাদার সাহেব নিধির ঘরে আসে, তার হঠাৎ অর্থশালী হওয়ার রহস্য নিয়ে প্রশ্ন করে এবং নিধিকে পুলিশ চৌকিতে নিয়ে যেতে চায়। যে দুটো বড় নোট তখনও বেঁচে ছিল তার থেকে একটা নিয়ে নিধি জমাদার সাহেবের হাতে গুঁজে দেয় — তার ঘরে দাওয়াত খাওয়ার আর রাতটা থেকে যাওয়ার অনুরোধ করে। পুলিস কর্মচারীটি খুশি মনে রাজি হয় - পরের দিন সকালে চৌকিতে ফিরে গিয়ে নিধির নামের নালিশটা সম্বন্ধে ছোট একটা রিপোর্ট লিখে কেসটা বন্ধ করে দেয়। তবে পরে জানা যায় যে নিধি দাওয়াতের সঙ্গে পুলিসের লোকটিকে মদ্যপানও করিয়েছিল। আরও জানা যায় যে নিধির বৌ সে রাতটা নিধির বাড়ির একমাত্র ঘরের ভেতরে শুয়েছিল - নিধি ছিল ঘরের বাইরে। নিধি চাকরি ছেড়ে দিয়ে গ্রামেই থাকতে শুরু করে, মহাজনের ব্যবসা খোলে — সে অঞ্চলের আদি মহাজনের সঙ্গে পাল্লা দিতে থাকে এবং নিজের ভিটেয় মাঠকোঠা তোলে। নিধি গ্রামে থাকতে শুরু করার ন'মাসের মাথায় তার বৌ একটি সন্তান প্রসব করেছিল। সুন্দর নাদুস নুদুস একটি ছেলে। বৌ তাকে তেল মাখিয়ে স্নান করায় - নিধি বাচ্চার দিকে তাকিয়ে তাকিয়ে দেখে। বুঝে উঠতে পারে না ছেলেটা কিরকম দেখতে - নিধি দাসের মত না পুলিস চৌকির সেই জমাদারের মত।